b'\n_START_ARTICLE_\nGyventoj\xc5\xb3 tankumas\n_START_PARAGRAPH_\nGyventoj\xc5\xb3 tankumas yra gyventoj\xc5\xb3 skai\xc4\x8dius tenkantis tam tikros teritorijos plotui._NEWLINE_Paprastai gyventoj\xc5\xb3 tankumas skai\xc4\x8diuojamas vienam kvadratiniam kilometrui, tokiu atveju imamas bendras gyventoj\xc5\xb3 skai\xc4\x8dius teritorijoje (valstyb\xc4\x97je, regione ir pan.) ir dalinamas i\xc5\xa1 jos ploto, i\xc5\xa1reik\xc5\xa1to kvadratiniais kilometrais. Tokiu b\xc5\xabdu skai\xc4\x8diuojamas \xc5\xa1alies, miesto, apskrities arba viso pasaulio gyventoj\xc5\xb3 tankumas. Nurodant valstyb\xc4\x97s gyventoj\xc5\xb3 tankum\xc4\x85 paprastai skai\xc4\x8diuojamas tik valstyb\xc4\x97s sausumos plotas._NEWLINE_Bendras pasaulio gyventoj\xc5\xb3 tankumas yra 44,7 \xc5\xbem./km\xc2\xb2.\n_START_SECTION_\nMiestai\n_START_PARAGRAPH_\nValstyb\xc4\x97s viduje gyventoj\xc5\xb3 tankumas labai skiriasi. Tankiausiai gyvenami yra miestai, kuriuose taip pat yra tankiau ir re\xc4\x8diau gyvenami rajonai. Pavyzd\xc5\xbeiui, Makao (Kinija) yra labai didelis gyventoj\xc5\xb3 tankumas\xc2\xa0\xe2\x80\x93 16 521 gyv./kv.km. Makao miesto rajone Freguesia de Santo Antonio jis yra \xc5\xbeymiai didesnis\xc2\xa0\xe2\x80\x93 \xc4\x8dia vienam kvadratiniam kilometrui tenka beveik 100 000 gyventoj\xc5\xb3._NEWLINE_Galb\xc5\xabt did\xc5\xbeiausias kada nors pasiektas gyventoj\xc5\xb3 tankumas pasaulyje buvo Honkongo rajone Walled City, kuris 1993\xc2\xa0m. buvo nugriautas. \xc4\x8cia 0,026\xc2\xa0 km\xc2\xb2 plote gyveno 50 000 gyventoj\xc5\xb3, o tai sudaro rekordin\xc4\xaf 1 900 000 gyv./km\xc2\xb2 skai\xc4\x8di\xc5\xb3._NEWLINE_Europoje dideliu gyventoj\xc5\xb3 tankumu pasi\xc5\xbeymi Pary\xc5\xbeius (24 672 gyv./km\xc2\xb2). 11-ame miesto rajone (11. Arrondissement), gyventoj\xc5\xb3 tankumas siekia 40 672 gyv./km\xc2\xb2._NEWLINE_Miest\xc5\xb3 ar j\xc5\xb3 dali\xc5\xb3 gyventoj\xc5\xb3 tankumo skai\xc4\x8diavimas vien pagal administracines ribas gali b\xc5\xabti ma\xc5\xbeai atspindintis reali\xc4\x85 pad\xc4\x97t\xc4\xaf, nes priklauso nuo to kokie negyvenami plotai priskiriami tai teritorijai (mi\xc5\xa1kai, parkai).\n_START_SECTION_\nRetai gyvenamos vietos\n_START_PARAGRAPH_\nRetai gyvenamos vietos paprastai pasi\xc5\xbeymi itin nepalankiomis gyvenimo s\xc4\x85lygomis. Prakti\xc5\xa1kai negyvenamos sausumos vietos yra ledynai (Antarktida, did\xc5\xbeioji Grenlandijos dalis, arktin\xc4\x97s ir antarktin\xc4\x97s salos), kadangi d\xc4\x97l pastovios ledo dangos ir neigiam\xc5\xb3 temperat\xc5\xabr\xc5\xb3 ne\xc4\xafmanoma vystyti jokios \xc5\xabkin\xc4\x97s veiklos. Taip pat labai ma\xc5\xbeu gyventoj\xc5\xb3 tankumu pasi\xc5\xbeymi dykumos (Did\xc5\xbeioji Sm\xc4\x97lio, Did\xc5\xbeioji Viktorijos dykuma, Atakama, centrin\xc4\x97 Sachara, Arabijos dykuma ir kt.), kadangi ten d\xc4\x97l vandens, augalijos stygiaus, auk\xc5\xa1t\xc5\xb3 ir kontrasting\xc5\xb3 temperat\xc5\xabr\xc5\xb3 i\xc5\xa1gyventi sunku, bene vienintel\xc4\x97s gyvenamos vietos yra oaz\xc4\x97s. Kalnai taip pat gyvenami retai, kadangi ten sud\xc4\x97tingas susisiekimas, stinga derlingo dirvo\xc5\xbeemio, at\xc5\xa1iaurus klimatas._NEWLINE_Mi\xc5\xa1k\xc5\xb3 masyvuose nors ir pakanka tiek dr\xc4\x97gm\xc4\x97s, tiek derlingo dirvo\xc5\xbeemio, tiek statybini\xc5\xb3 med\xc5\xbeiag\xc5\xb3, tai retai gyvenamos vietos, d\xc4\x97l susisiekimo problem\xc5\xb3, izoliacijos nuo visuomen\xc4\x97s, sunkum\xc5\xb3 \xc4\xafsisavinant mi\xc5\xa1kingus plotus (itin retai gyvenama Sibiro, Aliaskos ir Kanados taiga, Amazonijos mi\xc5\xa1kai). Retai gyvenami ir bemi\xc5\xa1kiai dideli lygum\xc5\xb3 plotai\xc2\xa0\xe2\x80\x93 tundra, step\xc4\x97s, savanos. Pagrindin\xc4\x97s prie\xc5\xbeastys gali b\xc5\xabti nepalankus klimatas (krituli\xc5\xb3 stygius ar nepastovumas, dideli temperat\xc5\xabr\xc5\xb3 skirtumai), nederlingas dirvo\xc5\xbeemis, statybini\xc5\xb3 med\xc5\xbeiag\xc5\xb3 tr\xc5\xabkumas. Tarp toki\xc5\xb3 retai gyvenam\xc5\xb3 lygum\xc5\xb3 galima pamin\xc4\x97ti tundr\xc5\xb3 regionus, Patagonij\xc4\x85, Gran \xc4\x8ciak\xc4\x85, prerijas, Afrikos savan\xc5\xb3 ruo\xc5\xbeus, Centrin\xc4\x97s Azijos stepes._NEWLINE_Dar retai gyvenamos ar i\xc5\xa1vis negyvenamos yra atokios salos d\xc4\x97l sud\xc4\x97tingo susisiekimo, labai riboto i\xc5\xa1tekli\xc5\xb3 kiekio. Toki\xc5\xb3 sal\xc5\xb3 pavyzd\xc5\xbeiai gali b\xc5\xabti \xc5\xa0v. Elenos, Tristano da Kunjos salos, Pitkernas, didel\xc4\x97 dalis Okeanijos atol\xc5\xb3, Malvin\xc5\xb3 salos ir kt.\n_START_SECTION_\nTankiai gyvenamos vietos\n_START_PARAGRAPH_\nNuo seniausi\xc5\xb3 laik\xc5\xb3 \xc5\xbemon\xc4\x97s k\xc5\xabr\xc4\x97si upi\xc5\xb3 sl\xc4\x97niuose ir deltose. Up\xc4\x97s nuolat teik\xc4\x97 vanden\xc4\xaf, reikaling\xc4\x85 \xc5\xbeemdirbystei, kasmetiniai upi\xc5\xb3 potvyniai palikdavo itin derling\xc4\x85 aliuvio sluoksn\xc4\xaf, puikiai tikus\xc4\xaf auginti kult\xc5\xabras. Be to up\xc4\x97mis nesud\xc4\x97tinga keliauti, vystyti prekyb\xc4\x85. Taip pat geroms \xc5\xbeemdirbyst\xc4\x97s ir prekybos vystimo s\xc4\x85lygomis pasi\xc5\xbeymi derlingos, palankiose klimatin\xc4\x97se s\xc4\x85lygose esan\xc4\x8dios lygumos ar neauk\xc5\xa1ti kalnai, j\xc5\xabr\xc5\xb3 pakran\xc4\x8di\xc5\xb3 u\xc5\xbeut\xc4\x97kiai, tarpukalni\xc5\xb3 sl\xc4\x97niai. I\xc5\xa1 toki\xc5\xb3 tankiai gyvenam\xc5\xb3 viet\xc5\xb3 pamin\xc4\x97tinas Nilo \xc5\xbeemupys, Did\xc5\xbeioji Kinijos lyguma, Indo-Gango \xc5\xbeemuma, Vakar\xc5\xb3 Europos lygumos, JAV Pakrant\xc4\x97s \xc5\xbeemuma, Meksiko sl\xc4\x97nis, Nigerio delta._NEWLINE_Taip pat itin tankiai gyvenamos palankiose gamtin\xc4\x97se s\xc4\x85lygose esan\xc4\x8dios ir ne izoliuotos salos\xc2\xa0\xe2\x80\x93 Java, Sumatra, Balis, Did\xc5\xbeioji Britanija, \xc5\xa0ri Lanka, Japonijos salos, Espanjola, Karib\xc5\xb3 salos.'